Jón Steindór Valdimarsson , framkvæmdastjóri Samtaka iðnaðarins , hefur sagt starfi sínu lausu frá og með 1. júlí 2010 . Jón Steindór hefur starfað fyrir Samtök iðnaðarins , og áður Félag íslenskra iðnrekenda , í samtals 22 ár , lengst af sem aðstoðarframkvæmdastjóri en síðustu árin sem framkvæmdastjóri . „ Starf mitt í þágu iðnaðarins hefur verið ákaflega skemmtilegt og gefandi . Verkefnin hafa verið fjölbreytt og krefjandi og á þessum tíma hefur orðið bylting í atvinnumálum Íslendinga . Ég hef notið þess að leggja mitt af mörkum og búa í haginn fyrir iðnaðinn frá degi til dags en ekki síður að tryggja honum nauðsynleg starfskilyrði innan Evrópu og skapa svigrúm fyrir vöxt nýrra greina sem skapa vinnu og velferð , “ segir Jón Steindór . „ Eftir svona langan tíma á sama vettvangi fer ekki hjá því að maður leiði hugann að því að breyta til og hasla sér nýjan völl . Nú er sá tími kominn . Það er skynsamlegt að rétta öðrum keflið þegar maður telur sig hafa lokið góðum spretti og er sáttur við árangurinn . “ Helgi Magnússon , formaður SI , segist skilja og virða ákvörðun Jóns Steindórs . „ Jón Steindór hefur staðið sig vel og unnið mikið og þarft verk fyrir iðnaðinn . Það er eftirsjá að honum og stjórn og starfsfólk SI þakkar vel unnin störf og óskar honum alls hins besta í framtíðinni . “ Helgi Magnússon segir að um skeið hafi verið unnið að því að finna SI nýjan framkvæmdastjóra og sé hann fundinn . Tilkynnt verði um ráðningu hans innan skamms .